หุ้นปิดตลาดพลิกบวก 2.39 จุด
ตลาดหุ้นไทยวันนี้ได้แรงซื้อช่วงท้ายตลาดหนุนให้ดัชนีพลิกกลับมาบวกได้ 2.39 จุด แต่ยังไม่ผ่าน 1,300 จุด
25 ต.ค. 2555

ตลาดหุ้นไทยวันนี้ได้แรงซื้อช่วงท้ายตลาดหนุนให้ดัชนีพลิกกลับมาบวกได้ 2.39 จุด แต่ยังไม่ผ่าน 1,300 จุด




ดัชนีตลาดหลักทรัพย์ไทยประจำวันที่ 25 ต.ค. รีบาวด์เล็กน้อยหลังจากเปิดตลาดภาคเช้าแล้วตกลงไปถึง 1,285.83 จุด ดัชนีค่อยๆ ไต่ขึ้นมาจนกระทั่งปิดในแดนบวกได้ โดยปิดตลาดที่ระดับ 1,297.39  จุด เพิ่มขึ้น 2.39 จุด หรือ +0.18% มูลค่าการซื้อขาย 32,487.70 ล้านบาท โดยดัชนีปรับขึ้นแตะระดับสูงสุดของวันที่ 1,298.96 จุด และลดลงต่ำสุด 1,285.83 จุด
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์ บริษัทหลักทรัพย์ (บล.) เคทีบี (ประเทศไทย) กล่าวว่า ในท้ายตลาดดัชนีสามารถกลับมารีบาวด์ได้อีกครั้ง เนื่องจากไม่มีปัจจัยใหม่ๆ ออกมากดดันตลาดอีก และในขณะเดียวกันที่ดัชนีบริเวณแนวรับที่ 1,290 และ 1,280 จุด มีแรงซื้อเข้ามาทำให้พยุงตลาดไว้ได้
"ในวันพรุ่งนี้ ถ้าดัชนีดาวโจนส์ไม่เลวร้าย คาดว่า ตลาดจะรีบาวด์ต่อเนื่อง แต่ก็อาจจะไปติดแนวต้านระยะสั้นที่ 1,300 จุด และ 1,310 จุด ซึ่งต้องจับตาดูเป็นระยะๆ" นายปริญทร์ กล่าว
หลักทรัพย์ที่มีมูลค่าซื้อขายสูงสุด 5 อันดับ
BBL มูลค่า 3,974.74 ล้านบาท ปิดที่ 176.00 บาท -2.00 บาท หรือ -1.12%
KBANK มูลค่า 1,253.02 ล้านบาท ปิดที่ 175.00 บาท +1.50 บาท หรือ +0.86%
ADVANC มูลค่า 1,233.46 ล้านบาท ปิดที่  203.00 บาท ไม่เปลี่ยนแปลง
SCB มูลค่า 1,047.94 ล้านบาท ปิดที่ 160.00 บาท +2.00 บาท หรือ +1.27%
KTB มูลค่า 986.62 ล้านบาท ปิดที่ 18.50 บาท +0.10 บาท หรือ +0.54%